钦定古今图书集成/明伦汇编/闺媛典/第047卷 > 罗汀妻何氏
## 钦定古今图书集成/明伦汇编/闺媛典/第047卷 > 罗汀妻何氏

按《滁州志》：“何氏，罗汀妻。至正三年，汀家贫卖饼。何贤
智且美，躬炽炉涤器不耻。时丞相脱脱，家人陈威依
势横逆，悦何氏，百谋不遂。一日，缓颊说汀与出游牟
利，汀以语何氏，何泣戒汀指姑老为辞，汀卒偕去。威
途收汀，格杀之，汀佯死沈江，跃数四乃没。居三年，耗
绝。何既送姑，终日日望汀归。忽陈至，备述汀病死瘗”
石州状，因归其赀，以示无他，何痛哭欲绝。时大乱，孤
身零丁，有欲妾之者，力拒不许。值郭子兴据滁，部下
欲私之。何不从，忧恨作《悲笳六拍》见志，每思访汀死
根由不得。后避红巾捣磨寨之难，不得已卒归威明。
初，陈携何徙涿，生二子。一夕梦遇汀云：“汝后游园见
池蛙，即我冤可雪也。”何氏竟不解，惟心识之。偶暇日，
威戏曰：“汝归吾久，尚忆罗否？”何佯言曰：“人亡即爱亡
矣。”后同游园槛，忽见蛙堕池中，跃不起，威醉失笑。何
因忆梦，怪问之，惟笑不答。何怀谖迷误之，具得其状，
威不疑。适御史行部且至，乃夜杀二子，逃出诉之。御
史收威，置极刑，籍其家，半给何养，辞不受，曰：“妾忘夫
事，仇辱身戕义，何面目生！”乃设汀位招魂，祭奠成礼，
遂自杀。人得其赞于怀中，赞曰：“夫出不幸，妾终相随。
曰节曰义，庶几匪亏。曰仇已复，曰冤已雪。甘心瞑目，
贞贞烈烈。千载而下，以愧不洁。”

===天台郭氏===按《辍耕录》：“千夫长李某，戍天台县，一部卒妻郭氏，有
令姿，见之者无不啧啧称赏，李心慕焉。去县七八十
里，有私盗出没处，李分兵往，戍卒遂在行。既而日至
卒家，百计调之，郭氏毅然莫犯。经半载夫归，具以白，
为属所辖，罔敢谁何。一日，李过卒门，卒邀入治茶，忽
忆得前事，怒形于色，亟转身持刀出。而李幸脱，走诉”
于县，县捕系穷竟，案议持刀杀本部官，罪死，县桎梏
囹圄中，邑之恶少年与官之吏胥皂隶辈，无有不起
觊觎之心者。郭氏躬馈食于卒，闭户业纺绩，以资衣
食，人不敢一至其家。久之，府檄调黄岩州，一狱卒叶
姓者至，尤有意于郭氏，乃顾视其卒，日饮食之，情若
手足。卒感激入骨髓，忽传有五府官出，五府之官，所
以斩决罪囚者，叶报卒知，且谓曰：“汝或可活，我与为
义兄弟。万一不保，汝之妻尚少，汝之子若女，才八九
岁耳，奚以依顾？我尚未娶，宁肯俾为我室乎？若然，我
之视汝子女，犹我子女也。”卒喜诺。叶遂令郭氏私见
卒。卒谓曰：“我死有日。此叶押狱性柔善，未有妻，汝可
嫁之。”郭氏曰：“汝之死，以我之色，我又能二适以求生
乎？”既归，持二幼痛泣而言曰：“汝爹行且死，娘死亦在
旦夕。我儿无所怙恃，终必死于饥寒。我今卖汝于人，
娘岂忍哉？盖势不容已，将复奈何？汝在他人家，非若
父母膝下比，毋仍似是娇痴为也。天苟有知，使汝成
立，岁时能以卮酒奠父母，则是我有后矣。”其子女颇
聪慧，解母语意，抱母而号，引裾不肯释手。遂携二儿
出市，召人与之行，路亦为之堕泪。邑人有怜之者，纳
其子女，赠钱三十缗。郭氏以三之一，具酒馔携至狱
门，谓叶曰：“愿与夫一再见。”叶听入，哽咽不能语。既而
曰：“君扰押狱多矣，可用此小礼答之。又有钱若干，可
收取自给。我去，一富家执作，为口食计，恐旬日不及
看君故也。”相别垂泣而出，走至仙人渡溪水中，危坐
而死。此处水极险恶，竟不为冲激倒仆。人有见者，忽
报之县，县官往验视得实，皆惊异失色，为具棺敛，就
葬于死所之侧山下。又为申达上司，仍表其墓曰“真
烈郭氏之墓。”大书刻石墓上。至正丙戌，朝廷遣奉使
宣抚循行列郡，廉得其事，原卒之情，释之，人遂付还
子女，卒终身誓不再娶。